Απεργιακές κινητοποιήσεις εργαζομένων στον σιδηρόδρομο από τις 11 έως τις 20 Ιουλίου

Επαναλαμβανόμενες στάσεις εργασίας, με κορύφωση 24ωρη απεργία, ξεκινούν από την Τετάρτη 11 Ιουλίου έως την Παρασκευή 20 Ιουλίου οι εργαζόμενοι στον σιδηρόδρομο, σύμφωνα με απόφαση του Διοικητικού Συμβουλίου της Πανελλήνιας Ομοσπονδίας Σιδηροδρομικών (ΠΟΣ).

Οι απεργιακές κινητοποιήσεις αφορούν το προσωπικό των ΟΣΕ, ΕΕΣΣΤΥ, ΤΡΑΙΝΟΣΕ, ΕΡΓΟΣΕ και ΓΑΙΑΟΣΕ και αναμένεται να επηρεάσουν τα δρομολόγια της ΤΡΑΙΝΟΣΕ σε όλη την Ελλάδα, συμπεριλαμβανομένου του προαστιακού της Αθήνας.

Οι κινητοποιήσεις έχουν ως εξής:

– Τετάρτη 11 Ιουλίου 2018, στάσεις εργασίας 5:00-8:00, 13:00-16:00 και 21:00-00:00.

– Παρασκευή 13 Ιουλίου 2018, στάσεις εργασίας 5:00-8:00, 13:00-16:00 και 21:00-00:00.

– Δευτέρα 16 Ιουλίου 2018, στάσεις εργασίας 5:00-8:00, 13:00-16:00 και 21:00-00:00.

– Τετάρτη 18 Ιουλίου 2018, στάσεις εργασίας 5:00-8:00, 13:00-16:00 και 21:00-00:00.

– Παρασκευή 20 Ιουλίου 2018, 24ωρη απεργία.

Αναμένεται ανακοίνωση της ΤΡΑΙΝΟΣΕ με τα δρομολόγια που θα ανασταλούν, ενώ τις παραπάνω ημέρες και ώρες δεν θα πραγματοποιούνται τα δρομολόγια του μετρό στο τμήμα Δουκίσσης Πλακεντίας-Αεροδρόμιο της γραμμής 3.

Η αποφαση των απεργιακών κινητοποιήσεων, σύμφωνα με την ΠΟΣ, απορρέει από τη «γενικότερη κατάσταση ιδιωτικοποίησης-εκποίησης και διάλυσης του Σιδηρόδρομου με εργαζόμενους χωρίς δικαιώματα, καθόσον αδυνατούν να υπάρξουν Συλλογικές Συμβάσεις Εργασίας τόσο στον ΟΣΕ, όσο και στην ΕΕΣΣΤΥ».

Πηγή: ΑΠΕ-ΜΠΕ